Uso de la K en transkripsion

Kontra el uso de K en transkripsion

Kon referensya a muestra lengua: Mi opinyon es ke el Djudesmo komo lo eskrivimos deviya aserkarse del Kastiyano de oy. Pudemos guadrar estas palavras ke tomimos de otras lenguas para la nostalgya de muestra istorya: e.g. Piron i no tokador. Lo ke devemos azer es utilizar la "c" komo aziamos en Aleksandrya donde nasi, i no la "k" ke fue tomada del alfabeto turko moderno. No todos de los muestros vinieron de Turkiya. Livros i jornales en transliterasyon latinas de muestra lengua ke fueron publikados a traves el mundo, mismo en Turkiya, antes del alfabeto Turko kon letras latinas, utilizavan la "c" i eran muy afransekados en la manera de eskrivir el Djudesmo. Utilizo la "k" en este sitio para la uniformida de los teksos, ma esta lettra no tiene denguna istorya en muestra lengua i es un aporto del Turko moderno. Dr. Albert de Vidas Erensia Sefardi EEUU